b'\n_START_ARTICLE_\nAm\xc3\xa9lie (filem)\n_START_SECTION_\nPlot\n_START_PARAGRAPH_\nAm\xc3\xa9lie Poulain adalah seorang gadis yang dibesarkan terasing dari kanak-kanak lain. Bapanya Rapha\xc3\xabl yang pendiam dan kera sumbang merupakan seorang mantan doktor tentera Perancis. Dia yang tidak pernah bersentuhan dengan anaknya membuatkan anak perempuannya teramat gugup setiap kali disentuh hanya ketika pemeriksaan kesihatan oleh sang bapa. Kadar denyutan jantung Am\xc3\xa9lie meningkat dan hal ini telah didiagnosis sebagai masalah jantung. Am\xc3\xa9lie yang tidak dihantar ke sekolah belajar dirumah oleh ibunya Amandine, seorang guru sekolah yang berkemurungan neurotik. Amandine meninggal di kala anaknya masih kecil. Dia mangsa kepada wanita Quebec yang terjun membunuh diri di Gereja Notre Dame yang jatuh menghempapnya. Sejak itu sikap menyendiri Rapha\xc3\xabl menjadi-jadi. Abu mendiang isterinya itu ditempatkan di taman di rumah mereka seolah tugu peringatan. Am\xc3\xa9lie yang juga bersendirian mulai giat berdaya imaginasi cergas._NEWLINE_Am\xc3\xa9lie bekerja sebagai pelayan sebuah kafe di Montmartre, Caf\xc3\xa9 des 2 Moulins (Kafe Dua Kincir Angin) kepunyaan mantan penghibur sarkas. Kafe tersebut menjadi tempat pengunjung-pengujung aneh bertandang. Seusia 23 tahun, kehidupan biasa Am\xc3\xa9lie diiringi beberapa hubungan romantik yang tidak berjaya. Dia menghabiskan sebahagian masanya untuk nikmat-nikmat seharian yang enteng seperti memasukkan tangan ke dalam guni yang dipenuhi bijian, memecahkan cr\xc3\xa8me br\xc3\xbbl\xc3\xa9e dengan sudu, membaling batu di permukaan Terusan St. Martin, juga meneka berapa pasangan yang sedang mengalami syahwat pada satu-satu masa ("lima belas!", jawabnya ke arah kamera) dan merantau bebas dengan imaginasinya.\n_START_SECTION_\nEdaran and reaksi\n_START_PARAGRAPH_\nFilem ini telah dilancarkan di Perancis, Belgium, dan bahagian Switzerland yang bertutur bahasa Perancis pada April 2001. Ia dituruti dengan tayangan di pelbagai festival filem antarabangsa di seluruh dunia. Ia diputarkan secara terhad di Amerika Utara, UK dan Australiasia di penghujung 2001.\n_START_SECTION_\nKritikan\n_START_PARAGRAPH_\nFilem ini telah mendapat pujian dan kejayaan komersil dan artistik tapi telah dihentam oleh pengkritik Serge Kaganski dari les Inrockuptibles. Beliau meluahkan ketidakpuasan hatinya mengenai paparan masyarakat moden Perancis yang tidak realistik, dibuat-buat dan ketinggalan zaman dengan mengenepikan kaum pendatang minoriti. Menurut Serge, pembikin filem ini seolah-olah hanya akan dapat memaparkan kesempurnaan Paris dengan membasmi hampir kesemua orang-orang kulit hitam. Jean-Pierre seterusnya menyangkal dakwaan itu dengan berkata koleksi gambar potret yang dipaparkan di dalam filem tersebut terkandung di dalamnya wajah pelbagai kaum dan Jamel Debbouze pemain watak Lucien, berketurunan Maghribi.\n_START_SECTION_\nPenolakan Cannes\n_START_PARAGRAPH_\nGilles Jacob selaku penyelia Festival Filem Cannes memerikan Am\xc3\xa9lie sebagai "tidak menarik", dan tidak memilih filem itu untuk tayangan di festival berkenaan walaupun versi yang ditontonnya belum diedit dengan muzik. Ketiadaan Am\xc3\xa9lie di festival berprestij itu mengundang resah dan kontroversi memandangkan media Perancis dan khalayak menyambut hangat filem tersebut.'